BitcoinXRomania, platformă digitală de tranzacționare a monedelor virtuale, și-a lansat operațiunile în România, la câteva luni după ce BTCXchange.ro, singura platformă de acest tip de pe piața locală, a anunțat oprirea activităților din motive de securitate.

Noua platformă este operată și administrată de compania Crypto Next, unul dintre cei mai importanți furnizori de softuri pentru monede virtuale, înregistrată în Insula Man din Marea Britanie.

„România este un mediu natural pentru monedele virtuale, având în vedere afinitatea națională pentru tehnologie și gradul ridicat de angajare din sectorul IT. BTCXchange.ro, care și-a încetat activitatea, a înregistrat 3.000 de conturi de utilizatori și un volum zilnic de tranzacționare de 50 de bitcoin, într-o perioadă scurtă de activitate, ceea de demonstrează potențialul pieței”, se arată într-un comunicat al BitcoinXRomania.

Compania promite să revitalizeze piața bitcoin din România, cu o nouă platformă, promițând securitate mai ridicată.

BitcoinXRomania respectă, prin intermediul politicilor stricte ale Crypto Next, reglementările din Insula Man.

Autoritatea de Supraveghere Financiară (ASF) din România nu a stabilit reglementări referitoare la monedele virtuale, iar unul dintre avantajele BitcoinXRomania este că utilizează cadrul legal și reglementările unei țări unde aceste reguli există, precizează comunicatul.

„Românii trebuie să se simtă extrem de siguri în legătură cu o nouă platformă locală de tranzacționare a bitcoin, după ce în trecut au fost expuși la probleme de securitate. Noua platformă a Crypto Next, care deține o rețea globală de platforme de tranzacționare, reglementările din insula Man și tehnologia israeliană de securitate ar trebui să ofere siguranță utilizatorilor români”, a declarat Andreas Zabari, fondatorul BitcoinXRomania.

În prezent, platforma BitcoinXRomania oferă servicii de schimb pentru dolar, euro, liră sterlină, leva bulgărească, forintul unguresc și leu, precum și pentru monedele digitale bitcoin, dogecoin, crypto next coin și litecoin.

Andreas Zabari vrea ca utilizarea bitcoin să crească puternic în România, el considerând că în câțiva ani, cu legislație din partea Guvernului, va fi posibil ca cetățenii să își poată plăti facturile și taxele cu bitcoin.

BTCXchange și-a întrerupt activitatea în decembrie 2014, din motive de securitate. Potrivit datelor BTCXchange, în total 5.165,18 de bitcoin, cu o valoare de circa 8,3 milioane de lei, au fost tranzacționate în 2014 pe platforma digitală deținută de o persoană fizică – Horea Vușcan.

Valoarea bitcoin a variat anul trecut între 250 și 3.405,56 lei.